钦定古今图书集成/明伦汇编/氏族典/第408卷 > 许谦
## 钦定古今图书集成/明伦汇编/氏族典/第408卷 > 许谦

按《元史许谦传》：“谦字益之，其先京兆人。九世祖延寿，
宋刑部尚书。八世祖仲容，太子洗马。仲容之子曰洸、
曰洞。洞由进士起家，以文章政事知名于时。洸之子
寔，由平江徙婺之金华。至谦五世为金华人。父觥，登
淳祐七年进士第。谦生数岁而孤。稍长，肆力于学，讨
论讲贯，终日不倦。笃于孝友，有绝人之行。其处世不”
胶于古，不流于俗，不出里闾者四十年，四方之士以
不及门为耻。大德中，廉访使刘庭直、副使赵宏伟论
荐于朝，中外名臣列其行义者，前后章数十上，而郡
复以遗逸应诏。乡闱大比，请司其文衡，皆莫能致。至
元三年卒。尝以“白云山人”自号，世称为“白云先生”，朝
廷赐谥文懿。